Lintrup Kirke
Lintrup Kirke er en sognekirke, som ligger mod øst i landsbyen af samme navn, knap 7 kilometer nordvest for Rødding.
Siden middelalderen er kirkegården blevet stærkt udvidet, og er omgivet af diger af kampesten. Indtil 1939 var en del af syddiget sammenbygget med en skolebygning. Kirkegårdens hovedindgang er en køreport mod syd med fodgængerlåger, ligesom der findes mindre indgange i nord- og østdiget. På kirkegården findes der en hvidkalket toiletbygning nord for kirken.
Kirken består af et romansk kor og et skib, som er bygget af tufsten, munkesten og med enkelte detaljer af granitkvadre. Kirkens tårn er fra sengotisk tid, mens apsissen er en rekonstruktion fra 1939. Syd for skibet fandtes tidligere et våbenhus.
I kirkens ældste dele, nemlig koret og skibet, er der bevaret flere oprindelige detaljer, idet bygningsdelene dog er kraftigt præget af en restaurering i 1939. Blandt de oprindelige detaljer er den fine dekoration på korets og skibets mure, som består af blændinger, dvs. dekorative murnicher, som øverst afsluttes af rundbuefriser. Dekorationen på den østlige del af koret er dog rekonstruktioner fra 1939. Disse dekorationer er typiske for tufstenskirker på egnen, og er sandsynligvis lavet med inspiration i domkirken i Ribe.
Også andre oprindelige detaljer er bevaret, bl.a. nogle af kirkens vinduer, herunder korets nordvestre og de tre vinduer mod nordøst i skibet. De øvrige små vinduer er rekonstruktioner baseret på førnævnte. Også præstedøren på korets sydside er oprindelig, mens kirkens oprindelige to indgangsdøre, som fandtes mod nord og syd i skibet, er muret til. På siderne af korbuen er der delvist bevaret en sidealterniche mod syd – den fungerer i dag som opgang til prædikestolen. Den tilsvarende i nordsiden er muret til i sidste halvdel af 1900-tallet.
Kirkens tårn er bygget af munkesten på et murfundament af kløvede kampesten. Tårnrummet er forbundet med skibet gennem en spids bue, og via et trappehus på nordsiden er der adgang til tårnets øvre etager. Øverst har tårnet et pyramidespir med et karakteristisk ”knæk” på midten, hvor vinklen på spiret bliver noget stejlere.
Kirkens yngste tilbygning er apsissen på korets østende, som er en rekonstruktion fra 1939 af en middelalderlig apsis, der nok blev revet ned i forbindelse med en brand i 1690. Dele af apsissens dekoration bruger genbrugte sten, men det er usikkert, hvordan den oprindelige apsis har set ud.
Tagværkerne er over koret og skibet fra 1691-1692, hvor det blev nødvendigt at lægge nyt tag pga. den voldsomme brand i 1690, der ødelagde både koret og skibet. Tårnets gotiske tagværk overlevede derimod.
Indvendigt præges kirkerummet af de hvidkalkede vægge og de høje, flade trælofter, som er malet i grønlige nuancer.
Inventaret i Lintrup Kirke er fra flere forskellige perioder, og til trods for branden i 1690 overlevede flere genstande fra middelalderen. Prædikestolen forgik derimod, og den nuværende stammer derfor fra året efter.
Kirkens ældste inventarstykke er den romanske døbefont af granit. Den er rigt udsmykket med relieffer af dyr, mennesker og forskellige hoveder på kummen, på foden blade, en hjort og en drage samt knopper på hjørnerne, hvoraf to er udformet som hoveder.
Alteret er udsmykket med kirkens tidligere korbuekrucifiks, som er et velskåret unggotisk stykke fra omkring 1250.
Kirkens prædikestol er fra 1691 og svarer til prædikestolene i Hjerting Kirke og Rødding Kirke. Den er opbygget af fem fag, som er udsmykket med malerier af de fire evangelister.
Af historiske gravminder i kirken kan nævnes hele otte epitafier, dvs. mindetavler, som stammer fra mellem 1654 og kort efter 1. Verdenskrig. 